KIRJALLINEN KYSYMYS P-1181/02 esittäjä(t): Karin Riis-Jørgensen (ELDR) komissiolle. Etelä-Korean aiheuttaman laivanrakennusmarkkinoiden vääristymisen saattaminen WTO:n käsiteltäväksi.



Virallinen lehti nro 137 E , 12/06/2003 s. 0002 - 0003



KIRJALLINEN KYSYMYS P-1181/02 esittäjä(t): Karin Riis-Jørgensen (ELDR) komissiolle (17. huhtikuuta 2002) Aihe: Etelä-Korean aiheuttaman laivanrakennusmarkkinoiden vääristymisen saattaminen WTO:n käsiteltäväksi Etelä-Korea on pitkään vääristänyt kilpailutilannetta laivanrakennusmarkkinoilla hinnoittelemalla tuottamansa alukset todellisia kustannuksia halvemmiksi. Euroopan unioni ja Etelä-Korea ovat käyneet tuloksettomia keskusteluja terveen kilpailun aikaansaamiseksi laivanrakennusmarkkinoilla. Kansainvälisiin kilpailukysymyksiin liittyvät ristiriidat ratkaistaan kansainvälisen kauppajärjestön WTO:n asianomaisissa riitojenratkaisuelimissä. Sekä Euroopan unionin jäsenmaat että Etelä-Korea ovat WTO:n jäseniä. Koska mainitut neuvottelut yhtäläisten kilpailuehtojen aikaansaamisesta päättyivät tuloksitta kesällä 2000, jäsenvaltiot olivat neuvoston kokouksessa joulukuussa 2000 yksimielisiä siitä, että EU:n on tehtävä WTO:lle valitus siitä, että Korean tasavalta rikkoo laivaviennin tukemista koskevia sitoumuksiaan. Euroopan parlamentti kannatti myös tätä ajatusta mietinnössään, joka koski komission toista kertomusta neuvostolle maailman laivanrakennustilanteesta (A5-0371/2000, lopullinen), todeten, että parlamentti kehottaa komissiota käynnistämään WTO:n riidanratkaisumenettelyn Korean tasavaltaa vastaan. Edellä mainituista seikoista huolimatta Euroopan komissio ei ole vieläkään vienyt asiaa WTO:n riitojenratkaisuprosessiin. Sen sijaan komissio on täysin keinotekoisesti ja vailla pätevää oikeudellista perustelua sitonut asianmukaisen WTO-riitojenratkaisuprosessin aloittamisen asetusehdotukseensa, jonka mukaan rajoitettuja tuotantotukia yksittäisille eurooppalaisille telakoille voitaisiin WTO-prosessin aikana tilapäisesti sallia vastapainona Korean toimille. Jäsenmaiden erimielisyys tuotantotukien oikeutuksesta ja järkevyydestä on estänyt edellä mainitun asetusehdotuksen voimaan saattamisen. Etelä-Korean hallitus ilmoitti eilen tähtäävänsä laivatuotannossaan yhä korkeatasoisempiin aluksiin ja etenkin risteilyaluksiin eikä katso vieläkään tukipolitiikallaan toimineensa mitenkään väärin tai kansainvälisten sopimusten vastaisesti. Tilanne on eurooppalaisen telakkateollisuuden näkökulmasta täysin kestämätön. Haluankin nyt kysyä komissiolta, milloin komissio luopuu toimettomuudestaan ja saattaa vihdoinkin asian WTO:n käsiteltäväksi? Pascal Lamyn komission puolesta antama vastaus (5. kesäkuuta 2002) Komissio pani EU:n laivanrakentajien yhdistysten komitean (Committee of the Union Shipbuilders' Associations, CESA) 24. lokakuuta 2000 tekemän valituksen johdosta ja kaupan esteistä annetun asetuksen (yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi 22. joulukuuta 1994 annettu neuvoston asetus (EY) N:o 3286/94(1), jäljempänä TRB-asetus) nojalla vireille tutkimuksen. Valitus koski korealaisille laivanrakennusyhtiöille myönnettyjä tukia, joiden väitetään olevan tukia ja tasoitustulleja koskevan WTO:n sopimuksen 3 ja 5 artiklan vastaista. Tutkimuksesta kävi ilmi, että Korea on myöntänyt merkittäviä määriä tukia ja että oli näyttöä siitä, että kyseiset tuet aiheuttivat epäsuotuisia vaikutuksia yhteisön tuotannonalalle. Tämän ensimmäisen TBR-raportin päätelmien perusteella komissio ehdotti, että jäsenvaltiot käyttäisivät niin sanottua väliaikaista puolustusmekanismia auttaakseen yhteisön telakoita niillä tuotannon osa-alueilla, joita Korean harjoittama epäterve kilpailu on merkittävästi vahingoittanut. Komissio ehdotus koski ainoastaan niitä laivanrakennuksen aloja, joille oli todettu aiheutuneen merkittävää vahinkoa ja vakavaa haittaa. Lisäksi komissio ilmoitti jäsenvaltioille, ettei se ryhtyisi Korean tukien vastaisiin toimiin WTO:ssa, ellei jäsenvaltiot ensin hyväksy väliaikaista puolustusmekanismia. Joulukuun alussa 2001 neuvosto ei tehnyt päätöstä tästä komission sille esittämästä ehdotuksesta. Marraskuussa 2001 CESA pyysi komissiota päivittämään ensimmäisen TBR-raportin sen selvittämiseksi, oliko yhteisön tuotannonala kärsinyt epäsuotuisia vaikutuksia alkuperäisen tarkastelujakson jälkeen seuranneena 13 kuukauden kestoisella ajanjaksolla (1. joulukuuta 2000 31. joulukuuta 2001). Niinpä komissio toteutti täydentävän tutkimuksen, jonka päätelmistä jäsenvaltiot keskustelevat 29. toukokuuta 2002 kokoontuvassa TBR-komiteassa. Tässä vaiheessa komissio voi vahvistaa ainoastaan sen, että vasta kuultuaan TBR-komiteaa se voi tehdä TBR-asetuksen nojalla päätöksen siitä, jättääkö se kaksoisstrategiansa mukaisesti WTO:lle valituksen heti, kun neuvosto hyväksyy väliaikaisen puolustusmekanismin. (1) EYVL L 349, 31.12.1994.